Hulgakromosoomsuse eelnevust tuumamembraani kujunemisele võib põhjendada ka mitoosi ja meioosi kaudu. Nimelt kromosoomide eraldumise ajal puudub tuumamembraan ja alles kromosoomide koondumisel uue tuuma piirkonda moodustub see uuena kromosoomide ümber. Kui tuum oleks moodustunud rakusisese sümbiondi tervikrakust, oleks tõenäolisem tema jagunemine pooldumise teel, nagu see toimub mitokondritel ja  plastiididel. Tuumamembraan peaks säiluma ja väljaveninud poolte vahele võiks tekkida vaid uus membraan, tuumamembraaniga piiratud raku osas võiks toimuda midagi mitoosi- ja meioosisarnast.